[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.10.2008

KOM(2008) 628 endelig

BERETNING FRA KOMMISSIONEN TIL RÅDET

om opfølgning af dechargeafgørelser for 2006(Resum é) – Rådets henstillinger i henhold til artikel 276 i EF-traktaten, artikel 180b i Euratom-traktaten og artikel 147 i finansforordningen vedrørende det almindelige budget og artikel 119, stk. 5, i EUF-finansforordningen og tilsvarende bestemmelser i den tidligere ad hoc-finansforordning for EUF {SEC(2008)2580}

INDHOLDSFORTEGNELSE

INDLEDNING 3

I. Rådets henstilling vedrørende det almindelige budget 4

A) Indledning (Kommissionens arbejdsdokument, pkt. 1-2) 4

B) Revisionserklæring (DAS) og tilhørende oplysninger (Kommissionens arbejdsdokument, pkt. 3-5) 4

C) Kommissionens interne kontrol (Kommissionens arbejdsdokument, pkt. 6-10) 4

D) Budgetforvaltning (Kommissionens arbejdsdokument, pkt. 11-14) 5

E) Indtægter (Kommissionens arbejdsdokument, pkt. 15-17) 5

F) Den fælles landbrugspolitik (Kommissionens arbejdsdokument, pkt. 18-20) 6

G) Strukturforanstaltninger (Kommissionens arbejdsdokument, pkt. 21-25) 6

H) Interne politikker, herunder forskning (Kommissionens arbejdsdokument,pkt. 26-32) 7

I) Foranstaltninger udadtil (Kommissionens arbejdsdokument, pkt. 33-35) 7

J) Førtiltrædelsesstrategi (Kommissionens arbejdsdokument, pkt. 36-38) 8

K) Administrationsudgifter (Kommissionens arbejdsdokument, pkt. 39-46) 8

L) Finansielle instrumenter og bankaktiviteter (Kommissionens arbejdsdokument,pkt. 47-48) 9

II. Revisionsrettens særberetninger (Kommissionens arbejdsdokument, pkt. 49-63) 9

III. De Europæiske udviklingsfonde (Kommissionens arbejdsdokument, pkt. 64-66) 9

INDLEDNING

Som krævet i traktaterne og finansforordningerne har Kommissionen udarbejdet opfølgningsberetninger vedrørende decharge i 2006, som er relateret til Rådets henstillinger af 12. februar 2008 og de beslutninger, der blev vedtaget af Europa-Parlamentet den 22. april 2008. Denne opfølgningsberetning omhandler de henstillinger, der er formuleret af Rådet. En separat opfølgningsberetning omhandler de henstillinger, der er formuleret af Parlamentet.

De sammenfattende opfølgningsberetninger, som offentliggøres på alle EU's officielle sprog, suppleres af Kommissionens arbejdsdokumenter, der indeholder detaljerede svar på hver enkelt henstilling fra både Rådet og Parlamentet. I svarene angives det, hvilke foranstaltninger Kommissionen agter at træffe eller allerede har truffet, og hvilke henstillinger Kommissionen ikke vil eller ikke kan efterleve. På grund af den begrænsede oversættelseskapacitet offentliggøres de detaljerede arbejdsdokumenter kun på engelsk, fransk og tysk. Hvert kapitel i de sammenfattende beretninger indeholder henvisninger til numrene på de relevante henstillinger i arbejdsdokumenterne.

Kommissionen har i forbindelse med decharge for 2006 registreret i alt 66 henstillinger, som Rådet har fremsat over for Kommissionen. Ifølge Kommissionen er de nødvendige foranstaltninger allerede truffet for 42 henstillingers vedkommende, selv om det i nogle tilfælde vil være nødvendigt at se nærmere på de opnåede resultater. For 24 andre henstillingers vedkommende vil Kommissionen træffe de foranstaltninger, Rådet har anbefalet.

I. RÅDETS HENSTILLING VEDRØRENDE DET ALMINDELIGE BUDGET

A) Indledning (Kommissionens arbejdsdokument, pkt. 1-2)

KOMMISSIONEN ER ENIG I RÅDETS UNDERSTREGNING AF BEHOVET FOR, AT ALLE PARTER, DER ER BERØRT AF BUDGETGENNEMFØRELSEN, FORTSAT GØR mest muligt for at få tilsyns- og kontrolsystemerne til at fungere bedre og fortsat gør fremskridt med hensyn til at opnå en DAS uden forbehold på alle budgetområder.

Kommissionen fremlagde i februar 2008 en statusrapport om Kommissionens handlingsplan for en integreret struktur for intern kontrol (KOM(2008) 110) og konkluderede, at de fleste mangler er afhjulpet. Arbejdet vil være afsluttet i 2008, og den første rapport om virkningerne offentliggøres i starten af 2009.

Kommissionen er ved at afslutte undersøgelsen af kontroludgifterne inden for landbrug, EFRU og centraliseret direkte forvaltning. Resultaterne deraf skal danne grundlag for en meddelelse fra Kommissionen i efteråret 2008 med sigte på at relancere drøftelserne mellem institutionerne om et acceptabelt risikoniveau.

Hvad angår forenkling, forventes der kun få yderligere ændringer under den nuværende lovgivning. For lovgivningsrunden 2007-2013 blev der for at begrænse fejl indført visse foranstaltninger på specifikke områder, herunder udvikling af landdistrikter og strukturforanstaltninger. Kommissionen har tydeliggjort reglerne ved hjælp af retningslinjer vedrørende f.eks. det syvende rammeprogram (RP7), gennemførelsesbestemmelserne for strukturfondene 2007-2013 og uddannelsespolitikken i 2007. Om nødvendigt vil Kommissionen også fortsat yde støtte og yderligere vejledning. Kommissionen vil også sikre, at fremtidige lovgivningsforslag indeholder klare og enkle regler.

B) R evisionserklæring (DAS) og tilhørende oplysninger (Kommissionens arbejdsdokument, pkt. 3-5)

SOM ANBEFALET AF RÅDET HAR KOMMISSIONEN VED UDARBEJDELSEN AF FÆLLESSKABETS REGNSKABER FOR 2007 TAGET HENSYN TIL REVISIONSRETTENS REGNSKABSRELATEREDE BEMÆRKNINGER I SIN ÅRSBERETNING FOR 2006, HERUNDER TIL AFSLUTNINGSPROCEDURERNE. DER ER FORETAGET EN OPSPLITNING AF GENERALDIREKTORATET FOR UDDANNELSE OG KULTUR OG FORVALTNINGSORGANET, OG ÅRSREGNSKABERNE FOR 2007 ER UDARBEJDET SÆRSKILT.

C) Kommissionens interne kontrol (Kommissionens arbejdsdokument, pkt. 6-10)

DER ER BEHOV FOR EN YDERLIGERE INDSATS FOR AT AFHJÆLPE SVAGHEDER VED OVERVÅGNING s- og kontrolsystemerne, særlig dem, der er fremhævet i forbehold formuleret af de anvisningsberettigede, der er bemyndiget ved delegation, og på budgetområder, som Revisionsretten ikke fandt tilfredsstillende. Kommissionen vil gøre en ihærdig indsats for at afhjælpe de mangler, der var årsag til forbeholdene i aktivitetsrapporterne for 2007, og vil føre nøje opsyn med, om der gøres fremskridt.

Kommissionen vil tillige træffe alle nødvendige foranstaltninger for at kunne dokumentere, at dens kontrol er effektiv. I noterne til årsregnskaberne for regnskabsåret 2007 for De Europæiske Fællesskaber har den indføjet et nyt afsnit om inddrivelse af uberettiget udbetalte beløb efter Kommissionens korrektionsbeslutninger. Formålet med dette afsnit er at give et indblik i den gældende procedure for inddrivelse af uberettiget udbetalte beløb og at give det bedst mulige skøn over det samlede beløb.

Kommissionens regnskabssystem er ved at blive udbygget, således at det fra 2008 muliggør fuldstændig rapportering om Kommissionens korrektion af fejl, herunder vedrørende betalinger fra de foregående år, og sikrer mere fyldestgørende oplysninger om Kommissionens evne til at inddrive midler på flerårig basis.

Kommissionen øger også bestræbelserne for at få pålidelige oplysninger fra medlemsstaterne om deres finansielle korrektioner og inddrevne beløb. Der blev fremlagt oplysninger om inddrevne beløb i finansberetningen om EUGFL, Garantisektionen, og den 18. årsrapport om gennemførelsen af strukturfondene samt noterne til det endelige regnskab for 2006.

D) Budgetforvaltning (Kommissionens arbejdsdokument, pkt. 11-14)

KOMMISSIONEN ER HELT ENIG I VIGTIGHEDEN AF , at der udarbejdes realistiske budgetoverslag, og har truffet de anbefalede foranstaltninger for at sikre effektiv budgetforvaltning i løbet af programmeringsperioden. Det foreløbige budgetforslag for 2009 er udarbejdet i fuld overensstemmelse med disse principper.

Forpligtelserne sættes konsekvent til højere beløb end betalingerne, fordi der er længere frister for betalinger end forpligtelser. Da forpligtelserne generelt også øges fra år til år, vil omfanget af uindfriede forpligtelser også blive øget. År n+2/n+3-reglen i samhørighedspolitikken garanterer imidlertid, at forpligtelserne i vid udstrækning er indfriet inden for 2-3 år.

E) Indtægter (Kommissionens arbejdsdokument, pkt. 15-17)

KOMMISSIONEN PÅSKØNNER, AT REVISIONSRETTEN IGEN I 2006 FANDT, AT TILSYNS- OG KONTROLSYSTEMERNE for indtægter generelt var tilfredsstillende, og at de underliggende transaktioner generelt var lovlige og formelt rigtige.

På grundlag af et arbejdsdokument udarbejdet af Kommissionen drøftede Det Rådgivende Udvalg for Egne Indtægter Rådets anmodning om en kvalitativ evaluering af administration, forvaltning og kontrol af traditionelle egne indtægter og egne momsindtægter. Det blev konkluderet, at det var bedre at foretage en sådan evaluering i en bredere kontekst i forbindelse med gennemgangen af budgettet.

Retningslinjerne for B-regnskabet er offentliggjort og blev drøftet under decembermødet i 2007 i Det Rådgivende Udvalg for Egne Indtægter.

Hvad angår fjernelse af forbeholdene vedrørende poster i medlemsstaternes årlige momserklæringer i Kommissionens kontrolrapporter, har denne planlagt en procedure omfattende tre faser. Forbeholdene kategoriseres på en sådan måde, at prioriteterne fremstår tydeligt. Om nødvendigt vil der blive taget kontakt til medlemsstaterne udelukkende med det formål at gennemgå udestående forbehold og behandle og finde løsninger herpå (der er allerede planlagt en sådan gennemgang i 2008). Hvis medlemsstaterne ikke kan dokumentere fremskridt, der gør det muligt at fjerne forbeholdene, vil Kommissionen overveje at indlede overtrædelsesprocedurer.

F) Den fælles landbrugspolitik (Kommissionens arbejdsdokument, pkt. 18-20)

Kommissionen og medlemsstaterne fortsætter bestræbelserne på at styrke forvaltnings- og kontrolsystemerne på trods af de allerede opnåede mærkbare forbedringer inden for forvaltningen af udgifterne under den fælles landbrugspolitik. Revisionsretten finder, at det integrerede forvaltnings- og kontrolsystem er et effektivt kontrolsystem til begrænsning af risikoen for uregelmæssige udgifter, hvis det anvendes korrekt.

Forvaltnings- og kontrolsystemet anvendes på nuværende tidspunkt på 84,5 % af EUGFL-udgifterne. Med de forskellige reformer vil denne dækning blive øget til ca. 89 % i 2010 og til ca. 92 % i 2013, hvilket bør styrke den positive tendens og bidrage yderligere til at begrænse den generelle risiko.

Hvad angår betingelserne for støtteberettigelse for miljøvenlige landbrugsforanstaltninger inden for udvikling af landdistrikter, er medlemsstaterne nu forpligtet til at sikre, at alle udviklingsforanstaltninger for landdistrikter, herunder miljøvenlige landbrugsforanstaltninger, kan verificeres og kontrolleres, og at medlemsstaternes kontrolordninger giver rimelig sikkerhed for, at kriterierne for støtteberettigelse og andre forpligtelser respekteres. Dette spørgsmål er også taget op i forbindelse med programmeringen af udvikling af landbrugsdistrikter for perioden 2007-2013.

Hvad angår regnskabsafslutning, er anvendelsen af den nye 50/50-regel, der er omhandlet i artikel 32, stk. 5, i forordning (EF) nr. 1290/2005, baseret på taloplysninger, der indsendes af medlemsstaterne og attesteres af godkendelsesorganer. Kommissionen fører tilsyn med anvendelsen af denne regel ved hjælp af kontrol på stedet og skrivebordskontrol, og det kan give anledning til finansielle korrektioner ved manglende overholdelse af reglerne.

G) Strukturforanstaltninger (Kommissionens arbejdsdokument, pkt. 21-25)

Kommissionen arbejder fortsat tæt sammen med medlemsstaterne for at forbedre forvaltnings- og kontrolsystemerne til strukturforanstaltninger. De seneste foranstaltninger vedrører vejledning om god praksis inden for forvaltningskontrol (COCOF 08/0020/02) og godkendelsesmyndighedernes kontrol (COCOF 08/0014/01) samt et uddannelsesseminar for 500 repræsentanter for nationale forvaltningsmyndigheder og godkendelsesmyndigheder i juni 2008. Yderligere foranstaltninger er omhandlet i Kommissionens handlingsplan af 19. februar 2008, der skal styrke Kommissionens kontrol på dette område (KOM(2008) 97). Kommissionen afholder også årlige koordineringsmøder med nationale revisionsorganer ud over jævnlige drøftelser om forvaltnings- og kontrolspørgsmål med medlemsstaterne i koordinationsudvalget for strukturforanstaltninger (COCOF) og tekniske ad hoc-møder.

Kommissionens rådgivnings-, uddannelses- og koordineringsaktiviteter tager alle sigte på at forenkle den daglige anvendelse af midlerne gennem tydeliggørelse af kravene og ved at undgå dobbeltkontrol. Kommissionen er ved at træffe specifikke foranstaltninger for at tilskynde til anvendelse af bestemmelserne om enhedstakster og delvis afslutning og for at yde rådgivning om reglerne for støtteberettigelse. De er omhandlet i handlingsplanen af 19. februar 2008, foranstaltning 4.3 og 4.4.

Kommissionen vurderer, at dens revisionsaktivitet allerede er effektiv og således har resulteret i forbedringer af forvaltnings- og kontrolsystemerne, f.eks. ved gennemførelse af planer for afhjælpende foranstaltninger, men den søger at forbedre resultaterne ved at fremskynde vedtagelsen af beslutninger, hvor det er hensigtsmæssigt, om indstilling af betalinger eller anvendelse af finansielle korrektioner.

Kommissionen rapporterer nu om finansielle korrektioner og inddrevne beløb, som er resultatet af dens egen eller Revisionsrettens revision af strukturforanstaltninger, i sine årsregnskaber og på kvartalsbasis. Tal over medlemsstaternes inddrevne beløb offentliggøres ligeledes i årsrapporten om gennemførelsen af strukturfondene.

H) Interne politikker, herunder forskning (Kommissionens arbejdsdokument, pkt. 26-32)

DEN STØRSTE RISIKO MED HENSYN TIL FORSKNINGSUDGIFTERNES LOVLIGHED OG FORMELLE RIGTIGHED ER, AT STØTTEMODTAGERNE OVERANMELDER DERES OMKOSTNINGER, OG AT KOMMISSIONEN IKKE EFTERFØLGENDE OPDAGER DET OG FORETAGER KORREKTIONER. MANGE FEJL VEDRØRENDE LOVLIGHED OG FORMEL RIGTIGHED KAN KUN KONSTATERES (OG DERFOR KORRIGERES) VED STEDLIG KONTROL. FOR AT KOMME DETTE PROBLEM TIL LIVS HAR KOMMISSIONEN MED SIN KONTROLSTRATEGI LAGT STØRRE VÆGT PÅ PÅVISNING OG EFTERFØLGENDE KORREKTION, EFTER AT DER ER FORETAGET BETALINGER. Forskningsgeneraldirektoraterne har gennemført deres strategi under det sjette rammeprogram, som tager sigte på et større antal revisioner, en ny prøveudtagningsstrategi og korrektion af systemiske fejl, hvis de er gentaget af den samme støttemodtager under andre ikke-reviderede kontrakter. Revisionsstrategien gennemføres over en fireårig periode. Eftersom GD Forsknings kontrolstrategi er flerårig, kan dens effektivitet kun måles fuldt ud og evalueres i rammeprogrammets afsluttende faser. Der er også gjort en indsats for at forenkle og klarlægge retningslinjerne for beregning og indberetning af omkostninger for støttemodtagere og attesterende revisorer.

På uddannelses- og kulturområdet gennemfører Kommissionen en revideret kontrolstrategi, der er baseret på en integreret kontrolstruktur. Det omfatter forudgående revisionserklæringer for perioden 2007-2013, der er udstedt af de nationale myndigheder, og årlige efterfølgende revisionserklæringer vedrørende anvendelsen af midler det foregående år. Opfølgningen af revisionshenstillinger er blevet inkorporeret i evalueringen af de forudgående revisionserklæringer for 2007-2013, der er udstedt af de nationale myndigheder, og overvåges til stadighed. Reglerne for de nye programmer for 2007-2013 inden for uddannelse og kultur er blevet forenklet, og der anvendes i vid udstrækning ordninger med faste beløb og enhedstakster.

Kommissionen træffer passende foranstaltninger for at efterkomme Rådets anbefaling vedrørende forsinkede betalinger til støttemodtagere og behovet for at overholde fristerne for forvaltning af udgifter, som er fastsat i finansforordningen. Den indsats, der er gjort, har medvirket til at øge procentdelen af betalinger, som foretages til tiden. Problemet overvåges nøje, og der gøres en stor indsats for at sikre yderligere fremskridt.

I) Foranstaltninger udadtil (Kommissionens arbejdsdokument, pkt. 33-35)

KOMMISSIONEN HAR TRUFFET EN RÆKKE FORANSTALTNINGER, SOM TAGER SIGTE PÅ AT FORBEDRE DE SYSTEMER, DER SKAL SIKRE LOVLIGHEDEN OG DEN FORMELLE RIGTIGHED af udgifter til eksterne foranstaltninger, hvad angår organisationer, som står for projektgennemførelse: standardkrav vedrørende udgiftskontrol af tilskud og honorarbaserede tjenesteydelseskontrakter (obligatoriske siden februar 2006), nye standardkrav vedrørende finansiel revision og systemrevision (obligatoriske siden oktober 2007), årlig konsolidering af eksterne revisionsresultater i en sammenfattende rapport, der tager sigte på at identificere fejltyper og korrigerende foranstaltninger og udvikling af CRIS audit, som kan forbedre indberetningen af revisionsresultater.

Inden for humanitær bistand er der foretaget en gennemgang af balancen mellem revisioner foretaget centralt og revisioner i marken på baggrund af en samlet kontrolstrategi. Antallet af revisioner i marken er øget til 37 i 2007 sammenlignet med 20 i 2006.

J) Førtiltrædelsesstrategi (Kommissionens arbejdsdokument, pkt. 36-38)

KOMMISSIONEN FORTSÆTTER SIN OMHYGGELIGE OVERVÅGNING AF DE NATIONALE TILSYNS- OG KONTROLSYSTEMER I TILKNYTNING TIL FØRTILTRÆDELSESPROGRAMMERNE OG OPFORDRER OM NØDVENDIGT indtrængende de støttemodtagende lande til at træffe foranstaltninger til at rette op på utilfredsstillende situationer. Hvad angår Sapard-programmet, har Kommissionen øget sin kontrol og opfølgning som anbefalet af Rådet. Afslutningen af Sapard-programmerne er sket på grundlag af betalingsanmodningen for saldoen, beslutningen om regnskabsafslutningen og den endelige gennemførelsesrapport.

K) Administrationsudgifter (Kommissionens arbejdsdokument, pkt. 39-46)

HVAD ANGÅR INDKØB, HAR OIB OG OIL INDFØRT SÆRLIGE KONTROLFORANSTALTNINGER TIL FORBEDRING AF FORVALTNINGEN PÅ DETTE OMRÅDE SOM OMTALT I KOMMISSIONENS SVAR TIL REVISIONSRETTENS ÅRSBERETNING FOR 2006. HVAD ANGÅR UDGIFTER TIL FAST EJENDOM, ER DET TILLADT AT ANVENDE UDBUD EFTER FORHANDLING I HENHOLD TIL ARTIKEL 126, STK. 1, LITRA H) , i gennemførelsesbestemmelserne.

Hvad angår Fællesskabernes pensionsforpligtelser, fremlagde Kommissionen de krævede tal og skøn ved fremlæggelsen af det foreløbige budgetforslag i Rådets Budgetudvalg den 10.6.2008, og der blev indsendt yderligere dokumenter den 13.6.2008. Dette bliver fremover en del af standardfremlæggelsen.

Hvad angår agenturer, vedtog Kommissionen den 9.7.2008 den reviderede rammefinansforordning[1], som indeholder bestemmelser, der skærper agenturernes forpligtelse til i deres betalingsanmodninger at indføje meget præcise overslag over deres reelle behov for likvide midler i løbet af året med henblik på at undgå unødvendige pengeoverførsler. Dette skulle gøre det muligt for Kommissionen at føre bedre kontrol med agenturernes likvide midler og dermed føre til mere omhyggelig planlægning og øget gennemsigtighed i overensstemmelse med fælleserklæringen af 13. juli 2008.

Agenturerne er uafhængige fællesskabsorganer, som juridisk og finansielt er fuldt ansvarlige for forvaltningen af deres egne ressourcer. Inden for grænserne af de tilgængelige midler har Kommissionen støttet, og den vil fortsat støtte agenturerne med henblik på at sætte dem i stand til at gøre brug af dens viden, erfaring og rådgivning inden for finansiel forvaltning.

Der vil endvidere blive iværksat en horisontal evaluering inden for rammerne af Kommissionens meddelelse "Europæiske agenturer: vejen frem" fra marts 2008. Der vil med denne evaluering blandt andet også blive foretaget en vurdering af agenturernes indvirkning på Kommissionens interne organisation og aktiviteter. Den tværinstitutionelle arbejdsgruppe, som Kommissionen har til hensigt at nedsætte sammen med Europa-Parlamentet og Rådet, vil bl.a. bidrage til at definere målene og rækkevidden for denne horisontale evaluering. Det er Kommissionens hensigt at aflægge rapport om resultaterne af denne evaluering i 2009-2010.

L) Finansielle instrumenter og bankaktiviteter (Kommissionens arbejdsdokument, pkt. 47-48)

HVAD ANGÅR FORVALTNING AF BANKFORANSTALTNINGER I MIDDELHAVSOMRÅDET UNDER MEDA-FORORDNINGEN, VEDRØRER DE SVAGHEDER, Retten har påpeget, fortiden, og de er blevet korrigeret. Forvaltningsaftalen mellem Kommissionen og Den Europæiske Investeringsbank (EIB) er ved at blive genforhandlet.

II. REVISIONSRETTENS SÆRBERETNINGER (Kommissionens arbejdsdokument, pkt. 49-63)

RÅDET HAR FREMSAT EN RÆKKE HENSTILLINGER TIL KOMMISSIONEN VEDRØRENDE DE SÆRBERETNINGER, SOM REVISIONSRETTEN OFFENTLIGGJORDE I 2006 OG 2007. KOMMISSIONENS SVAR PÅ DISSE HENSTILLINGER FINDES I KOMMISSIONENS ARBEJDSDOKUMENT (PKT. 49-63).

III. DE EUROPÆISKE UDVIKLINGSFONDE (Kommissionens arbejdsdokument, pkt. 64-66)

KOMMISSIONEN HAR NOTERET SIG RÅDETS HENSTILLINGER VEDRØRENDE DE EUROPÆISKE UDVIKLINGSFONDE. HVAD ANGÅR REGNSKABERNE, VIL REGNSKABSPROCEDURERNE – navnlig regnskabsafslutningerne – blive automatiseret efter migreringen fra OLAS til CRIS. Selv om regnskabsafslutningerne foretages manuelt i OLAS, foretages der imidlertid en lang række kontroller for at undgå fejl.

Hvad angår budgetstøtten, bekræfter Kommissionen, at den i forbindelse med procedurerne for tildeling af budgetstøtte - og inden overførsel af midler - sikrer, at betingelserne i Cotonou-aftalen og i finansieringsaftalerne er opfyldt.

Information vedrørende risikoforvaltning, analyse af det interne kontrolsystem og revision af transaktioner kan findes i den årlige aktivitetsrapport vedrørende EuropeAid 2007.

* * *

[1] Kommissionens forordning (EF, Euratom) nr. 652/2008 af 9. juli 2008 om ændring af forordning (EF, Euratom) nr. 2343/2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget